Projektas, 2021-05-28

LIETUVOS SOCIALDEMOKRATŲ PARTIJA

**REZOLIUCIJA**

**DĖL TIESIOGINIŲ MERŲ RINKIMŲ ĮTVIRTINIMO**

**LIETUVOS RESPUBLIKOS KONSTITUCIJOJE**

2021 m. gegužės 29 d.

Vilnius

Lietuvos socialdemokratų partijos suvažiavimas,

*įsitikinęs*, kad jau dvi kadencijas galiojusi tiesioginių merų rinkimų sistema stabilizavo savivaldos sistemą ir užtikrino savivaldybių veiklos tęstinumą;

*įvertindamas* absoliučios daugumos Lietuvos piliečių (83-89 proc.) nuomonę, kad meras turi būti renkamas tiesiogiai; tai stiprina piliečių pasitikėjimą vietos savivalda ir skatina juos aktyviau dalyvauti rinkimuose;

*atsižvelgdamas* į LR Konstitucinio teismo 2021 m. balandžio 19 d. nutarimą, kuriame konstatuota, kad tiesioginiai merų rinkimai prieštarauja LR Konstitucijoje šiuo metu įtvirtintam reguliavimui;

*ragina* LR Seimą priimti LR Konstitucijos pataisas, įtvirtinančias tiesioginius merų rinkimus ir įteisinančias savivaldybės mero, kaip savivaldybės tarybos nario, jos pirmininko ir savivaldybės vadovo instituciją;

*atkreipia dėmesį*, kad norint užtikrinti vietos savivaldos rinkimų sistemos stabilumą  ir galimybę Lietuvos piliečiams tiesiogiai rinkti savivaldybių merus 2023 metais, minėtus LR Konstitucijos pakeitimus, remiantis LR Konstitucijoje bei LR Seimo statute nustatytomis procedūromis ir terminais, būtina kuo skubiau pradėti svarstyti dar šioje Seimo pavasario sesijoje ir suspėti juos priimti dar iki 2023 m. savivaldos rinkimų pradžios;

*pažymi***,** kad LR Seimui iki pavasario sesijos pabaigosnepradėjus konkrečių veiksmų dėl LR Konstitucijos keitimo, Lietuvos socialdemokratų partija yra pasirengusi inicijuoti referendumą, kuriame pakviestų Lietuvos piliečius išreikšti savo poziciją dėl tiesioginių mero rinkimų įteisinimo LR Konstitucijoje.

Lietuvos socialdemokratų partijos pirmininkė Vilija Blinkevičiūtė